**Hrvoje Braović** (født 7. august 1956) er en kroatisk fotballtrener. Han har vært trener og direktør i Dinamo Zagreb, assistenttrener for det kroatiske landslaget og hovedtrener i FC Lyn Oslo.

Braović startet trenerkarrieren i amatørklubben Spansko, og ledet klubben til fem opprykk på rad fra femtedivisjon til øverste nivå i Kroatia i perioden 1986-92.

Senere ble Braović trener i Dinamo Zagreb, og fikk til sammen fem seriemesterskap og fem cupmesterskap med den kroatiske storklubben. Han ble senere direktør for klubbens fotballskole. I kvalifiseringen til og under VM i Korea og Japan i 2002 var han assistenttrener for landslaget.

Braović overtok Lyn fra 1. juli 2002, og fikk tidligere trener Sture Fladmark som assistent. Braović fikk kontrakt til ut 2004-sesongen. Da Braović overtok laget lå Oslo-klubben øverst på tabellen etter halvspilt serie, fem poeng foran Molde og syv poeng foran Rosenborg. Før sin første Lyn-trening var Braović optimist og uttalte til *VG* at det var realistisk med seriegull til Lyn. Braović snakket om å innføre et 3-4-3-system, og ønsket å legge vekt på offensiv fotball. I august skrev imidlertid avisene om personkonflikter i klubben, og Braović truet med å reise hjem om han ikke fikk den respekten han krevde i spillergruppen. Bakgrunnen for konflikten skal blant annet ha vært at spillergruppen synes at treningene var for dårlige og at Braović hadde språkproblemer, og spillerprofilen Jonny Hanssen nektet å kommentere til avisene om han hadde respekt for treneren. De sportslige resultatene var heller ikke spesielt gode, og etter seks kamper under Braović hadde Lyn kun tatt fem poeng. I midten av september meldte *NTB* at Braović var blitt degradert og at Fladmark fikk hovedansvaret ut sesongen. Klubbledelsen ville ikke kommentere saken til avisene, men spillerne skal ha reagert kraftig på at treningene stort sett bestod av linjegymnastikk og lett jogging, noe Braović hadde begrunnet med frykt for skader. Etter sesongslutt fikk Fladmark Kniksen-prisen som årets trener, på tross av at han formelt sett bare var assistent under Braović. Ydmykelsen under prisutdelingen, i kombinasjon med at Braović følte seg motarbeidet av sentrale spillere, gjorde at han i slutten av oktober selv sa opp stillingen i Lyn og reiste hjem til Kroatia.

Senere har Braović jobbet i kroatiske Hajduk Split, og vært trener i klubben Kamen Ingrad.

Braović er gift og har to sønner.

Referanser
----------

1. 1 2  «Tett på nett: Hrvoje Braovic». VG. 6. august 2002. Arkivert fra originalen 21. februar 2008. Besøkt 16. september 2008.
2. 1 2 3  «Hrvoje Braovic». *Dagbladet* (7. juli 2002)
3. ↑  «Ny trener i Lyn – Kroatias ass. landslagssjef tar over». *Dagbladet* (14. juni 2002)
4. ↑  «Bill.mrk. 'Gratis spiller'». *Dagbladet* (30. juni 2002)
5. ↑  «Varsler revolusjon i Lyn». *VG* (9. juli 2002)
6. ↑  «Skal skaffe serielederen mer publikum». *NTBtekst* (10. juli 2002)
7. ↑  «'Reiser hvis jeg ikke får respekt' – Lyn-trener Hrvoje Braovic». *Aftenposten Morgen* (7. august 2002)
8. ↑  «Får ikke munnkurv». *VG* (9. august 2002)
9. ↑  «Fortsetter nedturen med Braovic». *Aftenposten Morgen* (19. august 2002)
10. ↑  «Braovic degradert og på vei ut?». *NTBtekst* (15. september 2002)
11. ↑  «Fladmark årets trener». NRK. 27. oktober 2002. Besøkt 16. september 2008.
12. ↑  «Braovic hjem uten fem øre». VG. 31. oktober 2002. Besøkt 16. september 2008.
13. ↑  «Husker du Lyn-trenerne?». Nettavisen. 6. november 2006. Besøkt 16. september 2008.

Eksterne lenker
---------------

* Braovićs statistikk som Lyn-trener


|  |  |  |
| --- | --- | --- |
| Forgjenger:**Sture Fladmark** | **Hovedtrener for Lyn**(2002) | Etterfølger:**Teitur Thordarson** |